У Вікіпедыі ёсць артыкулы пра іншых асоб з прозвішчам Сітніца.
**Рыгор Сямёнавіч Сітніца** (1 студзеня 1958, Курыцічы, Петрыкаўскі раён, Гомельская вобласць) — беларускі графік, паэт. Лаўрэат літаратурнай прэміі «Залаты апостраф» (2006).

Біяграфічныя звесткі
--------------------

Пасля заканчэння шостага класа сярэдняй школы на радзіме, па рэкамендацыі настаўніка, Івана Маліноўскага, перавёўся вучыцца ў Мінск, у Рэспубліканскую школу-інтэрнат па выяўленчым мастацтве і музыцы імя І. Ахрэмчыка, якую скончыў у 1976 годзе. Пасля паступіў на аддзяленне графікі Беларускага тэатральна-мастацкага інстытуту, які скончыў у 1982 годзе. Вучыўся ў В. П. Шаранговіча. З 1980 году прымае ўдзел ў рэспубліканскіх, замежных і міжнародных мастацкіх выставах і літаратурных імпрэзах. З 1983 года выкладае ў Беларускім каледжы мастацтваў. Выкладаў таксама ў Беларускай акадэміі мастацтваў.

У 1985 годзе стаў сябрам Беларускага саюза мастакоў, а ў 2007 годзе — першым намеснікам грамадскага аб’яднання «Беларускі саюз мастакоў». У 2013 годзе абраны кіраўніком Беларускага саюза мастакоў.

Творчасць
---------

Творчасці ўласцівы спалучэнне супрэматычных і канструктывісцкіх прынцыпаў у пабудове кампазіцыі, гіперрэалістычная трактоўка формы, сімвалічнасць мастацкай мовы. Стылістычная манера мастака надае канкрэтным аб’ектам ягоных твораў грунтоўную сутнасць сімвалаў, знакаў і выводзіць іх на памежжа, дзе форма, не губляючы сваёй рэалістычнасці, спалучае рысы абстрактнага вобразу.

Таксама творчасці характэрна пільная ўвага да беларускіх нацыянальных каштоўнасцей: гісторыі, этнаграфіі, фальклору, як неад’емных частак агульнаеўрапейскага культурнага кантэксту.

 Злева направа мастакі Рыгор Сітніца, Людміла Кальмаева, нам. дыр. па навуковай рабоце музея Наталля Сяліцкая на адкрыцці персанальнай выставы Людмілы Кальмаевай у Нацыянальным мастацкім музеі РБ. Мінск, 23 чэрвеня 2016 г. Фота Яўгена Ксяневіча
Творы мастака знаходзяцца ў фондах наступных музеяў Беларусі:

* Нацыянальны мастацкі музей Рэспублікі Беларусь
* Мастацкі фонд Беларускага саюза мастакоў
* Музей сучаснага выяўленчага мастацтва ў Мінску
* Літаратурны музей Максіма Багдановіча
* Дзяржаўны літаратурны музей Янкі Купалы
* Дзяржаўны музеі гісторыі Вялікай Айчынай вайны
* Магілёўскі абласны мастацкі музей імя Паўла Масленікава
* Дзяржаўны гісторыка-культурны музей-запаведнік "Заслаўе"
* Мастацкі збор Сабору Святых апосталаў Пятра і Паўла ў Мінску

У замежных калекцыях:

* Музей і асяродак беларускай культуры ў Гайнаўцы (Польшча)
* Муніцыпальны мастацкі цэнтр горада Бельска-Бяла (Польшча)
* Прыватны збор — калекцыя графікі Франса Салеса Грыля ў Мюнхене)
* Манастыр Святога Георга на грэчаскім востраве Касас, дзе мастак быў на пленэры.
* Мастацкі збор Міністэрства марскога гандлю Грэцыі.

Рыгор Сітніца вядомы таксама як паэт і публіцыст. Яго творы друкаваліся у Беларусі ў часопісах «Полымя» і «Дзеяслоў», а таксама за мяжой. З’яўляецца лаўрэатам літаратурных прэмій «Полымя» (2001) і «Залаты апостраф» (2006).

Узнагароды
----------

* Медаль Францыска Скарыны (2012)
* Заслужаны дзеяч мастацтваў Рэспублікі Беларусь (2019).

Зноскі
------

1. ↑  Рыгор Сітніца Архівавана 29 студзеня 2021.
2. ↑  «Гаспóда. Суб’ектыўная рэчаіснасць». Выстаўка Рыгора Сітніцы ў Нацыянальным мастацкім музеі Архівавана 5 сакавіка 2016.
3. ↑  Чарговую выставу «Гаспода. Суб’ектыўная рэчаіснасць адкрыў» мастак Рыгор Сітніца(недаступная спасылка)
4. 1 2  Узнагароды Беларусі: Сітніца Рыгор Сямёнавіч

Літаратура
----------

* Сітніца Рыгор Сямёнавіч // Беларуская энцыклапедыя: У 18 т. Т. 14: Рэле — Слаявіна / Рэдкал.: Г. П. Пашкоў і інш. — Мн. : БелЭн, 2002. — Т. 14. — С. 424—425. — 10 000 экз. — ISBN 985-11-0035-8. — ISBN 985-11-0238-5 (т. 14).

Спасылкі
--------

* Лагатып Вікісховішча На Вікісховішчы ёсць медыяфайлы па тэме Рыгор Сямёнавіч Сітніца
* Сітніца Рыгор Сямёнавіч на сайце анлайн-энцыклапедыі «Беларусь у асобах і падзеях»
* Карціна «Язэп Драздовіч»